KISKŐRÖS VÁROS POLGÁRMESTERE

ELŐTERJESZTÉS

(sürgősséggel a Képviselő-testület 2024. november 6-i ülésére)

Tárgy: 
TOP_PLUSZ-2.1.1-21-BK1-2024-00053 számú projekt TÁMOGATÁSI SZERZŐDÉS MEGKÖTÉSE

A TOP Plusz 2.1.1-21 kódszámú felhívás keretében megvalósuló projektek esetén az önkormányzati épületek energetikai korszerűsítése mellett helyi, térségi jelentőségű gyógyfürdők energetikai célú fejlesztése, korszerűsítése is támogatható. 

Kiskőrös Város Önkormányzata (továbbiakban: Önkormányzat) a pályázati kiírás tartalmi és formai követelményeit figyelembe véve támogatási kérelmet nyújtott be az önkormányzati tulajdonban álló a Kiskőrösi Rónaszéki Fürdő energetikai fejlesztése az „Önkormányzati épületek energetikai korszerűsítése” című és TOP Plusz 2.1.1-21 kódszámú Felhívás keretében.

A projekt megvalósításának szükségességét az önkormányzati tulajdonban lévő Rónaszéki Fürdő energetikai állapota, az egyre emelkedő energiaárak, valamint a közvagyonnal történő gondos gazdálkodás, az egyes épületek hatékonyabb energiahasználatának és racionálisabb energiagazdálkodásának elérése indokolja.

A fejlesztésnek köszönhetően a fürdő energetikai mutatói javulnak. A projekt célja az önkormányzati tulajdonban lévő fürdő energiahatékonyságot célzó korszerűsítéseinek és fejlesztéseinek megvalósítása, melyek a fosszilis energiahordozókból származó üvegházhatású gázok kibocsátásának csökkentését eredményezik. A tevékenységek hozzájárulnak a fürdő primerenergia-fogyasztásának, valamint ÜHG-kibocsátásának csökkentéséhez.

A Rónaszéki Fürdő épületenergetikai korszerűsítése az alábbi fő tevékenységeket tartalmazza:

1)A fürdőépület légkezelő rendszerének fejlesztése

2)A fürdőépület nyílászáróinak cseréje

3)Termálkút fúrása

4)Termál kutak technológiai fejlesztése

5)A meglévő hőközpont korszerűsítése 

6)Vízkezeléshez, medencetechnológiához kapcsolódó fejlesztések

A projekt hatására a Fürdő energiafelhasználása csökken, mely eredményeként gazdaságosabban üzemeltethető.

Az új termálkút fúrása és annak geotermikus potenciálja lehetőséget teremt az épületek és a légtechnika hőigényének kielégítésére és a medencék hőtartására, ezáltal a geotermikus energia nagyobb részarányú használatára.
A Magyar Államkincstár Bács-Kiskun Vármegyei Igazgatóság IKT-2024-603-I1-00000259/0000013 iktatószámú értesítése alapján az Önkormányzat támogatási kérelme pozitív elbírálásban részesült, a projektet a Magyar Államkincstár Bács-Kiskun Vármegyei Igazgatóság vezetője 1.000.000.000,- Ft összegű vissza nem térintendő támogatásra érdemesnek ítélte. A támogatás intenzitása 100 %.
A 2021-2027 programozási időszakban az egyes európai uniós alapokból származó támogatások felhasználásának rendjéről szóló 256/2021. (V. 18.) Korm. rendelet 255. § (1) bekezdése szerint a kedvezményezett köteles visszafizetni a támogatási előleget, ha nem nyújt be a kifizetett támogatási előleg legalább 60%-ával megegyező támogatástartalmú időközi kifizetési kérelmet a támogatási előleg – vagy annak első részlete – kifizetésétől számított tizenkét hónapon belül.

A Felhívás alapján vetítési alapba tartozó költségek elszámolása valós költség alapon történik, a projektelőkészítés, a kötelezően előírt nyilvánosság biztosításának, a műszaki ellenőri szolgáltatás, illetve a projektmenedzsment költsége a vetítési alapba tartozó költségek maximum 7 %-áig számolhatók el. A fenti előírások miatt kifizetési kérelmet kizárólag az építési kivitelezés megkezdését követően tud az Önkormányzat benyújtani, a projekt sikeres megvalósítása érdekében az előkészítés költségeit saját forrásból szükséges megelőlegezni.
A projekt megkezdéséhez szükséges tervezési feladatok ellátásához szükséges tervező közbeszerzési eljárás keretében szerezhető be, a kivitelező beszerzésére irányuló közbeszerzési eljárás az engedélyes- és kiviteli tervdokumentáció teljeskörű elkészítését követően indulhat.

A fenti feladatok ellátásához 65.420.560,-Ft saját forrást szükséges biztosítani a költségek megelőlegezésére, mely összeg a kivitelezés megvalósítása folyamatában a projekt terhére elszámolható lesz.
Fentiek figyelembevételével javaslom, hogy a Képviselő-testület a TOP Plusz 2.1.1-21 kódszámú „Önkormányzati épületek energetikai korszerűsítése” című, pályázati felhívás keretében megvalósuló TOP_PLUSZ-2.1.1-21-BK1-2024-00053 azonosítószámú projekt támogatási szerződés megkötése és az előkészítési költségek megelőlegezése érdekében a határozat- tervezetben foglaltak szerint döntsön.
A sürgősséggel történő benyújtás indoka, hogy a Magyar Államkincstár Bács-Kiskun Vármegyei Igazgatóság Állampénztári Iroda 2028.10.28. napján érkezett állasfoglalása alapján a megvalósítás érdekében harmadik féltől megvásárolandó szolgáltatásokra, árukra, építési munkákra vonatkozóan, legalább azok tervezett összértékének 50%-át elérő mértékben 2025. június 30. napjáig megkötött, érvényes és hatályos szállítói szerződéssel kell az önkormányzatnak rendelkeznie, emiatt a projektelőkészítést sürgősen meg kell kezdeni.
Kiskőrös, 2024. október 31.


Domonyi László s.k.,


polgármester

HATÁROZAT-TERVEZET

A Képviselő-testület 
1. egyetért azzal, hogy az Önkormányzat a Kiskőrösi Rónaszéki Fürdő épületenergetikai korszerűsítését célzó beruházás megvalósításának 1.000.000.000.-Ft összegű pénzügyi fedezetét a TOP_PLUSZ-2.1.1-21-BK1-2024-00053 azonosítószámú projekt terhére biztosítsa.
2. a projekt előkészítő tevékenységeinek megvalósítása érdekében az Önkormányzat saját forrásként 65.420.560,-Ft összeget Kiskőrös Város 2024. évi költségvetésének terhére biztosít, azzal a feltétellel, hogy a projekt nyertessége esetén ezen költségek – a projekt összköltségének  7 %-a erejéig - elszámolhatóvá válnak a pályázat keretében.

3. felkéri polgármestert, hogy a Város 2024. évi költségvetéséről szóló rendelet soron következő módosítását a fentiek figyelembevételével terjessze elő. 
4. felhatalmazza a polgármestert a Támogatási Szerződés megkötésével és pályázat megvalósítással kapcsolatos valamennyi szükséges intézkedés, jognyilatkozat megtételére, a megvalósításhoz szükséges megállapodások, valamint a Támogatási szerződés aláírására.
Felelős: 
polgármester

Határidő: 
azonnal

